La proposta d'Oriol Pujol a l'Audiència per evitar la presó
Oriol Pujol demana substituir la pena del 'cas ITV' per treballs socials
Actualitzada 11/12/2018 a les 09:12
L’exconvergent està condemnat a dos anys i mig de presó
© L'exdirigent de CDC Oriol Pujol.
L’exdirigent de CDC Oriol Pujol va sol·licitar ahir a l’Audiència de Barcelona substituir la pena de dos anys i mig de presó que se li ha imposat per cobrar comissions i utilitzar la seua influència política per afavorir empresaris vinculats al sector de les inspeccions tècniques de vehicles (ITV) per treballs a favor de la comunitat.
Oriol Pujol, condemnat per delictes de tràfic d’influències, suborn i falsedat en document mercantil, es va dirigir directament a la magistrada de la secció 20 del tribunal provincial barceloní per admetre que “m’he vist amb ulls d’aquest procediment i no m’he agradat a mi mateix”.
El principal argument esgrimit pel fill de l’expresident Jordi Pujol va ser, segons el seu advocat, Xavier Melero, que cap de les penes dels tres delictes per separat supera els dos anys. En aquest sentit, va afirmar que els treballs socials tenen “eficàcia exemplaritzant i comunicativa una vegada s’ha produït la confessió i la reparació del dany”. Melero va destacar també que Pujol ja fa treballs de forma voluntària des de fa temps.
Igualment, el lletrat de Pujol va assenyalar que la carrera política del seu defensat “s’ha acabat” i va posar èmfasi que “ningú li vol donar feina i en té una de modesta que li costa de mantenir”.
Al contrari, la fiscal Teresa Duerto va sol·licitar que Pujol ingressi immediatament a la presó per complir la condemna. En aquest sentit, va argumentar que ni les circumstàncies personals ni la conducta de l’exconvergent “no poden contrarestar la finalitat de prevenció especial i de prevenció general que amb el compliment de les penes de presó imposades al penat es persegueix”.